ועדת הבריאות, כנסת 24, פרוטוקול מספר 40, 2021-12-21 12:52

עידית סילמן: שלום לכולם, היום ה-21.12.2021 למניינם, י"ז בטבת תשפ"ב.

עידית סילמן: אנחנו כרגע מתכנסים להצעת צו הסדרת העיסוק במקצועות הבריאות (הארכת תוקף הוראת שעה), תשפ"ב-2021.

עידית סילמן: בעצם הצו הזה, המטרה שלו כרגע היא להאריך בשלוש שנים נוספות את הצו הקיים על מנת לאפשר לעולים חדשים נוספים לקבל תעודות במקצועות האמורים, מקצועות הבריאות.

עידית סילמן: הוראת שעה קבועה בסעיף 58(ה1)(1) לחוק הסדרת העיסוק במקצועות הבריאות, תשס"ח-2008, המאפשרת להעניק תעודה במקצועות הבריאות למי שיש בידו תעודה המעידה על סיום לימודים מחוץ לישראל במקצועות הבריאות, וכי עמד בקריטריונים שנקבעו בחוק, בין היתר תעודת סיום לימודים על אף שאינו עומד בקריטריון של לימודים לתואר ראשון במקצוע הרלוונטי כפי שנקבע כיום בחוק.

עידית סילמן: מטרת הארכת הוראת שעה היא להמשיך ולסייע כמו שאמרנו, לעולים החדשים להשתלב במקצועות הבריאות השונים כאן בישראל.

עידית סילמן: טיוטת הצו הזה מגיעה בהתאם להחלטת הממשלה ולבקשה של השרה פנינה תמנו-שטה, שרת העלייה והקליטה, והשר ניצן הורוביץ, שר הבריאות כפי שסוכם ביניהם בהחלטת הממשלה מאוקטובר 2021.

עידית סילמן: אני רק אומר שכרגע בימים האלה אנחנו עובדים על מקצועות הבריאות בכלל, על החלטת ממשלה גדולה, גורפת, ביחד עם משרד ראש הממשלה, ביחד עם יוראי להב הרצנו, חבר הכנסת, על כל הסדרת מקצועות הבריאות שמדברים על פיזיותרפיה, קלינאות תקשורת וריפוי בעיסוק.

עידית סילמן: עם זאת, אנחנו יוצאים לאותה עבודה שעשינו במקצועות הבריאות, גם בפסיכולוגיה הציבורית ממש בימים אלה וגם בנוגע להתמחויות של הפסיכולוגיה הציבורית, שאני שמחה לומר שגם זה נמצא בפני פתרון לאותם מתחמים.

עידית סילמן: ועדת הבריאות פה דאגה לשלוח מכתבים לשרים הרלוונטיים ולתמוך בעשייה הזו וגם לבקש את עזרת השרים לכך.

עידית סילמן: היועצת המשפטית, את רוצה להוסיף משהו בנוגע לצו הנוכחי?

שמרית גיטלין שקד: כמו שאמרת, מדובר על מתן אפשרות לבוגרי לימודי תעודה מחוץ לישראל שאינם לימודים אקדמיים, לקבל תעודה.

שמרית גיטלין שקד: זה חל רק על המקצועות ריפוי בעיסוק, פיזיותרפיה, טיפול בהפרעות בתקשורת ותזונה.

שמרית גיטלין שקד: מראש החוק נכנס לתוקף ב-2016.

שמרית גיטלין שקד: ניתנה סמכות בחוק לעשות שתי הארכות של שלוש שנים כל אחת.

שמרית גיטלין שקד: אני אציין גם שהסעיף לא חל על תושב ישראל שמרכז חייו היה בישראל בטרם הלימודים, שלהם בעצם יש אפשרות ללמוד בארץ את זה כלימודים אקדמיים, והכוונה הייתה בעצם לאנשים שבאים ממקומות שבהם הלימודים מראש לא נלמדים כלימודים אקדמאים אלא כלימודי תעודה.

עידית סילמן: צריך לומר שזה עבר בדיקה מאוד דקדקנית ומסודרת כאן כדי לוודא שקודם כל זה לא מכל מקום, צריך לומר.

יום טוב חי כלפון: ברור.

יום טוב חי כלפון: יש תנאים בחוק שהם מאוד נוקשים.

עידית סילמן: והכללים בחוק הם מאוד נוקשים.

עידית סילמן: אני רק אומר שבימים האלה אנחנו עושים עבודה גדולה מול שרת העלייה והקליטה ומול נפש בנפש ומול משרד הבריאות, בכלל לראות איך אנחנו יכולים להסדיר את כל הנושא של העולים שמגיעים לכאן ומגיעים עם תעודות ועם התמחויות גם בתחום החיות וגם בתחום הרפואה, והם כבר מתמחים אפילו והם מומחים בחוץ לארץ, כיצד אפשר לנסות ולסייע להם כאן גם מבחינת ההכשרה הרפואית.

עידית סילמן: אני רק אומר שקיבלנו בקשות מח"כים שונים גם לגבי החברה הערבית וגם לגבי החברה הדרוזית וגם לגבי אזרחים שבאים ממדינות שונות, ולכן אנחנו עובדים על זה כרגע וזה נמצא בשיח ובדברים מול משרד הבריאות ומול שרת העלייה והקליטה כדי לנסות ולזרז את זה.

עידית סילמן: אני רק אומר שכשבמדינת ישראל אחת הבעיות הגדולות ביותר היא כוח אדם במקצועות הבריאות וכוח אדם רפואי בכלל, אנחנו רואים חשיבות גדולה לנסות ולהגיע באמת, בטח לאנשים שעולים לישראל ומגיעים עם הכשרה, לנסות ולסייע להם ולהכניס אותם לתוך מעגל התעסוקה הזה.

עידית סילמן: חבר הכנסת יום טוב כלפון שגם שותף לנושאים האלה, עובד מאוד בתחומים האלה.

יום טוב חי כלפון: נכון.

יום טוב חי כלפון: גבירתי היושבת-ראש, תודה רבה קודם כל על הדיון החשוב הזה.

יום טוב חי כלפון: אכן אני פניתי למעשה בתחילת חודש ספטמבר במכתב אז לשר הבריאות ולשרת העלייה והקליטה בבקשה להאריך את תיקון 4 לחוק הסדרת העיסוק, את הוראת השעה בעקבות פניות שקיבלתי מארגוני עולים, כי התיקון הזה פתר חלק מהבעיות שאנחנו מכירים, של הכרה בתעודות העולים, שזו בעצם הבעיה היום העיקרית של העולים החדשים בישראל, ההכרה בתעודות ובעצם הזכות שלהם לתעסוקה פה בארץ.

יום טוב חי כלפון: הם עולים לארץ.

יום טוב חי כלפון: מדינת ישאל היא מדינה שמזמינה עולים אליה, אבל לצערנו לפעמים לא מאפשרת להם להתפרנס ולעסוק במקצועות שלהם מסיבות שהן בעיקר סיבות של ביורוקרטיות או של פערים בנוגע לאופן ההכשרה.

יום טוב חי כלפון: בצרפת למשל במשך הרבה מאוד שנים מקצועות הבריאות נלמדים בבתי ספר גבוהים ולא באוניברסיטה, ולכן מה שמקבלים שם זאת תעודה ולא תואר אקדמי, וזה יצר בעצם את המצב הזה שבעצם עולים לישראל ולא מכירים בתעודה.

יום טוב חי כלפון: מכאן נולד החוק הזה.

יום טוב חי כלפון: בזמנו זה היה חבר הכנסת שמעון אוחיון שהוביל אותו, לכן הוא גם נקרא בעגה המקצועית גם חוק אוחיון.

יום טוב חי כלפון: החוק הזה בעצם מטפל רק בארבעה מקצועות כמו שזה נאמר מקודם, ריפוי בעיסוק, פיזיותרפיה, הפרעות תקשורת ותזונה.

עידית סילמן: תזונה עדיין לא נכלל בתוך הדברים האלה.

יום טוב חי כלפון: הקריאה שלי מכאן היא להרחיב, אז כמובן לא במסגרת הזאת אלא במסגרת אחרת שאולי תעבדו עליה פה בוועדה, היא להרחיב בעצם את התחומים.

יום טוב חי כלפון: יש עוד תחומים.

יום טוב חי כלפון: אני הגשתי למשל הצעת חוק בעניין הפודולוגים.

יום טוב חי כלפון: פודולוגים מצרפת לא מוכרים מאותן סיבות, כי הם לומדים את המקצוע - - -

עידית סילמן: יום טוב, יש לנו אחיות מצרפת, עולות שעושות שם עבודה מדהימה.

עידית סילמן: כוח אדם של האחיות בארץ גם חסר, נמצא בחסך מאוד גדול.

עידית סילמן: אנחנו צריכים לדאוג בטח למי שעולה ומגיע לארץ, והנושא של התעסוקה המקצועית הוא קריטי וחשוב.

עידית סילמן: כן, אם יש צורך הם מוכנים לעשות השלמות.

יום טוב חי כלפון: גבירתי היושבת-ראש, חוק אוחיון הוא דוגמה לאיזון.

יום טוב חי כלפון: זה לא שהחוק הוא רק סעיף אחד, כל מי שקיבל תעודה מצרפת יכול לעבוד בארץ.

יום טוב חי כלפון: יש שם מנגנונים של איזונים, של בעצם שיקול דעת של משרד הבריאות, של המנהל שם בחוק שיכול לקבוע כל מיני תנאים, ותק מסוים, לבדוק את מוסד הלימודים בו הם למדו.

יום טוב חי כלפון: זה לא שפה בעצם מקלים ראש ולא נכנסים לדברים.

יום טוב חי כלפון: החוק מייצר את האיזונים והבלמים הנכונים, אבל צריך להרחיב אותו למקצועות נוספים וזו הקריאה שלנו מכאן, אז כמובן אני מברך את הוועדה ואותך, יושבת-ראש הוועדה וכמובן את שרת הקליטה ושר הבריאות על זה שבעצם מאריכים את החוק.

יום טוב חי כלפון: יש צורך להאריך.

יום טוב חי כלפון: יש עוד עולים שצריכים את החוק הזה מהסיבה הפשוטה שגם תהליך של אקדמיזציה קורה כרגע באירופה, אבל זה תהליך שלוקח זמן.

יום טוב חי כלפון: לאט לאט בעצם הופכים את בתי הספר האלה לאוניברסיטאות ומעבירים את הלימודים האלה ללימודים אקדמאים.

יום טוב חי כלפון: אכן זו הוראת שעה אבל זה תהליך כנראה שייקח עוד כמה שנים ולכן חייבים להאריך את החוק, את הוראת השעה.

יום טוב חי כלפון: אני שוב חוזר על הקריאה, את המודל המוצלח של חוק אוחיון צריך להעתיק למקצועות נוספים.

יום טוב חי כלפון: אני יכול לקחת כדוגמה את טכנאי תקשורת רק לשמיעה, שכרגע צריכים לעשות השלמה שעולה הרבה מאוד כסף וגם כנראה לא עונה לכל הצרכים.

יום טוב חי כלפון: אמרנו פודולוגים, אמרנו אחיות.

יום טוב חי כלפון: יש עוד מקצועות.

יום טוב חי כלפון: שוב, זה אינטרס של מדינת ישראל.

יום טוב חי כלפון: אנחנו אפילו במשבר בריאותי עם חוסר בכוח אדם.

יום טוב חי כלפון: יש פה יהודים מכל העולם שבאים בעיקר גם ממדינות מערביות כמו ארצות הברית, צרפת, מדינות מערב אירופה עם הכשרה טובה.

יום טוב חי כלפון: אין כל סיבה שלא לאפשר להם, כמובן בתנאים הגבוהים בחוק, לאפשר להם לעבוד כאן, ואני ממש מודה לך על המאמצים האלה לעזור לאותם עולים חדשים.

יום טוב חי כלפון: זה המעשה הנכון.

יום טוב חי כלפון: זה המעשה הציוני וזה מעשה נכון גם לחברה הישראלית.

יום טוב חי כלפון: תודה רבה.

עידית סילמן: נכון.

עידית סילמן: אני רק רוצה להגיד שחבר הכנסת יום טוב כלפון, אני מאוד גאה על העבודה שלך למען העולים פה בכנסת בכלל.

עידית סילמן: עצם העובדה שבאמת אנחנו באים מאותה סיעה, זה יסייע לנו לשתף פעולה ולראות מה טוב ונכון במודל הזה של חוק אוחיון כדי להכיל אותו על מקצועות נוספים שאנחנו יודעים שנדרשים, וכאן אנחנו נשלב כוחות ביחד ונעשה את זה גם אל מול משרד העלייה והקליטה וגם אל מול משרד הבריאות.

עידית סילמן: מיותר לי לציין, אתה באמת עושה עבודה מצוינת וכיף שאתה כאן.

יום טוב חי כלפון: תודה.

שמרית גיטלין שקד: גבירתי יושבת-הראש, רק הערה, שהרחבת תחולת החוק למקצועות נוספים יכולה להיעשות רק בדרך של חקיקה ראשית.

עידית סילמן: נכון.

עידית סילמן: כאן זה רק הארכת צו.

עידית סילמן: אביטל אגמון ברקוביץ ממשרד הבריאות.

אביטל אגמון ברקוביץ: כפי שנאמר, מטרת הצו היא להאריך את הוראת שעה שנקבעה לפני בערך שש שנים ובעצם לאפשר למי שלמד בחו"ל לימודי תעודה גם לקבל תעודה באותו מקצוע פה בארץ ובעצם ככה להמשיך ולסייע לעולים חדשים להשתלב במקצועות שאמרנו מקודם.

עידית סילמן: אביטל, כשאנחנו מדברים על מקצועות הבריאות פה, אנחנו מדברים על איזה מקצועות?

עידית סילמן: את יכולה להרחיב?

אביטל אגמון ברקוביץ: ריפוי בעיסוק - - -

עידית סילמן: אנחנו מדברים על ריפוי בעיסוק, פיזיותרפיה, טיפול בהפרעות תקשורת ותזונה.

אביטל אגמון ברקוביץ: נכון.

עידית סילמן: אביטל, את יודעת להגיד לנו מה לגבי מקצועות נוספים אם בכלל שיש אפשרות לנסות לשלב אותם או שנעשית עכשיו חשיבה במשרד הבריאות לשלב אותם לעולים מחו"ל?

אביטל אגמון ברקוביץ: קודם כל לגבי הצו הזה, זה מן הסתם לא רלוונטי, אבל אם תוכלי למקד את השאלה שלך כי לא כל כך הבנתי.

עידית סילמן: לגבי אחיות, רופאים שמגיעים מחו"ל, האם נעשית עבודה מבחינת המשרד?

אביטל אגמון ברקוביץ: זה גורמי המקצוע יוכלו להגיד לך.

אביטל אגמון ברקוביץ: אני יכולה להגיד לך שבאופן כללי כן נעשית חשיבה לגבי הסדרה של מקצועות אבל זה לאו דווקא לעולים חדשים.

אביטל אגמון ברקוביץ: זה באופן כללי.

עידית סילמן: אוקיי, בסדר גמור.

עידית סילמן: תודה, אביטל.

עידית סילמן: הזום הסתדר כאן?

עידית סילמן: יש לציין כי הזום עבד פה בבוקר.

אוסאמה סעדי: אפשר בינתיים עד שהזום יסתדר?

עידית סילמן: כן, חבר הכנסת אוסאמה סעדי.

אוסאמה סעדי: גבירתי היושבת-ראש, אם עסקינן בהסדרת מקצועות בריאות וצריך להסדיר את המקצועות האלה, וחברי, חבר הכנסת אחמד טיבי היה מהראשונים שפעל לחוקק חוק להסדרת הנושאים הרפואיים האלה, פיזיותרפיה, ריפוי בעיסוק וכל המקצועות האלה שלא היו מוסדרים בחוק, וזה הוסדר וטוב שזה הוסדר, כי אנחנו בסופו של דבר מדברים על מקצועות רפואיים שמדובר בחיי אדם.

אוסאמה סעדי: מדובר בדיני נפשות.

אוסאמה סעדי: אם אנחנו בעניין הזה, בסוגיה ובנושא של בריאות, אז בקשה נדון בענייני בריאות ובענייני רישוי מקצועות רפואיים.

אוסאמה סעדי: אם לוקחים אותנו לעניין של עולים וצריך לתת לעולים חדשים רישיונות עבודה בלי קשר למקצועות הרפואיים ובלי קשר להכשרה ולהסדרת הנושא הבריאותי, אז זה סוגיה אחרת.

אוסאמה סעדי: ממה שאני שומע כאן, שרוצים גם אחיות וגם להרחיב את הנושאים ולהרחיב את זה, אני אומר לך גבירתי היושבת-ראש, אנחנו עסוקים בימים אלה ובחודשים האחרונים, ואני מקווה שמשרד הבריאות, נמצאים כאן מנהל אגף רישוי רפואי, פרופ' יציב, וגם האחראית על פיזיותרפיה ועל ריפוי בעיסוק במשרד הבריאות, גב' רגדה חכים.

אוסאמה סעדי: אנחנו חודשים דנים איתם, חבר הכנסת כלפון, בנושא של ריפוי בעיסוק ופיזיותרפיה לבוגרים שהם בוגרים של אוניברסיטאות כאן ויש להם תואר אקדמי.

אוסאמה סעדי: בודקים את זה ובצדק בודקים.

אוסאמה סעדי: פרופ' יציב עשה רפורמה ומהפכה בתחום של רופאים ורישוי רופאים.

אוסאמה סעדי: חלק מהאוניברסיטאות שנתנו תואר אקדמי ובוגר, אמר, האיכות והרמה היא לא מספיקה, היא לא נאותה ואני לא מכיר - - - .

אוסאמה סעדי: אנחנו זרמנו איתו ותמכנו בו למרות שחלק גדול מהסטודנטים שלנו לומדים באוניברסיטאות שם, אם זה מולדובה, אם זה אוקראינה, אם זה ארמניה, אם זה חלק מהאוניברסיטאות ברוסיה, ברומניה, כי אמרנו, אנחנו רוצים רמה רפואית נאותה, ראויה, הצטיינות.

יום טוב חי כלפון: כולנו מסכימים עם זה.

אוסאמה סעדי: כולנו מסכימים אבל עכשיו אתה מביא לנו, ואתם רוצים עכשיו להרחיב.

עידית סילמן: לא מרחיבים.

עידית סילמן: אנחנו עושים הארכת תוקף.

אוסאמה סעדי: אין להם תואר אקדמי, אין להם תואר ראשון בגלל שהוא עולה חדש ולמד אני לא יודע איפה, באיזה אוניברסיטה, אז נותנים לו רישיון עבודה?

אוסאמה סעדי: לא בוחנים אותו, לא אומרים לו, תבוא לעשות בחינה.

אוסאמה סעדי: אם אנחנו עוסקים ומתעסקים במקצועות רפואיים, במקצעות בריאות, אז בקשה שיהיו קריטריונים, ענייני בריאות.

אוסאמה סעדי: אם רוצים להכניס את העניין הזה של עלייה ועידוד עלייה, זה נושא אחר מהבריאות.

אוסאמה סעדי: זה נושא שונה לגמרי.

אוסאמה סעדי: אני אומר לך, גבירתי היושב-ראש וכלפון, ותגידו לפרופ' יציב שיש רופא ערבי שלמד בגרמניה ועבד בגרמניה בבית חולים בגרמניה, שנים, למה הוא לא מקבל רישיון ישר?

אוסאמה סעדי: את יודעת שיש פרופסור, פרופסור סמי חוסיין.

אוסאמה סעדי: אני מכיר אותו אישית מדיר חנא.

אוסאמה סעדי: למד בגרמניה, לימד באחת מהאוניברסיטאות המפורסמות שם, נוירוכירורג.

אוסאמה סעדי: אחרי 30 שנה רצה לחזור לכאן.

אוסאמה סעדי: את יודעת מה אמרו לו? לך תעשה בחינת רישוי ישראלית, אחרי 30 שנה שהוא פרופסור.

אוסאמה סעדי: אז אם אתם מדברים על עלייה, זה נושא אחר.

אוסאמה סעדי: אתם רוצים בריאות?

אוסאמה סעדי: בקשה בריאות.

עידית סילמן: אוסאמה, אני אמרתי את מה שאתה אומר עכשיו עוד לפניך, שצריך לדאוג להרבה מקצועות בריאות, לרופאים, לאחיות, הרבה דברים שצריך לעשות בנושא הזה סדר אחד גדול.

אוסאמה סעדי: אבל לא על תקן של עולה חדש.

אוסאמה סעדי: למה אזרח ערבי, אסור לו לקבל רישיון?

עידית סילמן: גם לגבי אנשים שלמדו בחו"ל ובאו לארץ וזה לא מוכר להם ואפשר לעשות השלמות, הכול ביחד.

אוסאמה סעדי: היועצת המשפטית אמרה שזה מחריג מי - - - מקום מוצא שלו.

יום טוב חי כלפון: גם יהודי, לא רק ערבי.

אוסאמה סעדי: למה אתה נותן עדיפות למקצועות בריאות לעולים חדשים?

יום טוב חי כלפון: תאר לך שגם יהודי שהולך ללמוד במולדובה, זה לא חל עליו.

יום טוב חי כלפון: לא רק ערבי.

עידית סילמן: אנחנו מדברים כאן על הארכת צו שהיה בתוקף כבר שנים אחורה ואנחנו מאריכים אותו.

עידית סילמן: יש כאן גם הגדרה מדויקת לגבי מי נכנס בכל מקצוע ומה הן הדרישות.

יום טוב חי כלפון: חבר הכנסת סעדי, אני רוצה לחדש לך.

יום טוב חי כלפון: אתה ישבת עם פרופ' יציב כנראה בנוגע למקרים ספציפיים שאתה מכיר.

יום טוב חי כלפון: אני גם ישבתי איתו, אני מחדש לך, לפני שבועיים, במשך שעות בנוגע לפודולוגים עולים לצורך העניין, וגם שם הוא הציב תנאים.

יום טוב חי כלפון: הוא למשל התנגד לחוק שאני הגשתי בעניין הזה, אז שלא תחשוב שיש פה איזושהי אפליה.

יום טוב חי כלפון: אם יש אפליה, יש יותר העדפה מתקנת שלמשל קיימת בנוגע לאוכלוסייה הערבית במדינת ישראל בקבלה ללימודים, שלא קיימת בנוגע לעולים חדשים ממדינות כמו צרפת או ארצות הברית לצורך העניין.

אוסאמה סעדי: אחיות, בחודשים האחרונים כל חברי הכנסת הערבים מהקואליציה ומהאופוזיציה עובדים עם משרד הבריאות, עם השר, עם ד"ר גולדברג, כי יש מלא בעיות ואת יודעת.

עידית סילמן: נכון.

אוסאמה סעדי: מאות בוגרים שסיימו ולא מקבלים זכאות.

אוסאמה סעדי: על מה אתם מדברים?

עידית סילמן: יום טוב אומר שכשיורד גשם כולם נרטבים.

יום טוב חי כלפון: נכון.

יום טוב חי כלפון: המקרה שאמרת, של אנשים ישראלים שיוצאים מישראל ללמוד בחו"ל ולא מכירים בתעודה שלהם, זה חל על יהודים וערבים כאחד ואתה יודע את זה, ואין שום אפליה כלפי ערבים בעניין הזה.

יום טוב חי כלפון: המצב הוא הפוך דווקא למיעוט הערבי במדינת ישראל בקבלה ללימודים ובמקומות אחרים.

יום טוב חי כלפון: יש חוק.

יום טוב חי כלפון: יכול להיות שאתה אולי היית אפילו שותף או אחמד טיבי לחוקים האלה של העדפה מתקנת לטובת המגזר הערבי ולטובת למשל חלק מהעולים, העולים מאתיופיה לצורך העניין.

יום טוב חי כלפון: יש העדפה מתקנת.

אוסאמה סעדי: אין שום העדפה מתקנת.

אוסאמה סעדי: החוק הוא אותו חוק, חל על כולם.

אוסאמה סעדי: אם אתם רוצים להתעסק ברופאים ובבריאות ובאחיות אך ורק במישור הפרופר, הטהור, בקשה.

יום טוב חי כלפון: חבר הכנסת סעדי, היום במגזר הציבורי יש העדפה מתקנת לחלק מהמיעוטים, בין היתר למיעוט הערבי.

יום טוב חי כלפון: יש תקנים שפתוחים רק לבני המגזר הערבי.

יום טוב חי כלפון: זה למשל לא קיים לעולים חדשים מצרפת או מארצות הברית, אני חייב להגיד לך את זה.

יום טוב חי כלפון: למיעוטים אחרים זה לא קיים, אז קודם כל זה לא רק שאין אפליה, אפילו יש העדפה מתקנת.

יום טוב חי כלפון: אף אחד לא מבקש ממערכת הבריאות פה לוותר על רמת הכשרה מקצועית.

יום טוב חי כלפון: דיברת על אחיות.

יום טוב חי כלפון: אחיות בבית חולים בצרפת, אולי בית החולים איפה שאושפז בזמנו יאסר ערפאת לצורך העניין, אז לא הבנתי, הן יכולות לעבוד ולטפל בראשי מדינות בפריז אבל לא יכולות לעבוד פה בהדסה או בשערי צדק?

יום טוב חי כלפון: הן לא מספיק מוכשרות כדי לעבוד?

אוסאמה סעדי: על זה אני מסכים איתך.

אוסאמה סעדי: יש הצעת חוק שהעברנו בטרומית בכנסת הקודמת על הכרה במקצועות רפואיים של אלה שסיימו ועובדים בחו"ל, בלי קשר מי הוא.

עידית סילמן: לא, לא, זה מאוד משנה איפה בחו"ל, כי כל הרפורמה של יציב לקחה ועשתה דיפרנציאציה.

אוסאמה סעדי: באירופה אם אחות עבדה חמש שנים, שש שנים, עשר שנים - - -

עידית סילמן: אבל זה מה שאמרתי ליום טוב בהתחלה.

עידית סילמן: דיברנו על זה בהתחלה שעל זה אנחנו נשב.

עידית סילמן: כאן היה תעדוף לאותם עולים חדשים שנכנסו לפני שנים, הסדרת עיסוק.

עידית סילמן: אגב, זה כבר נמצא כמה שנים בפנים ועכשיו אנחנו מאריכים אותו בעוד שלוש שנים.

עידית סילמן: אגב, כל הסדרת העיסוק הזה בסופו של דבר יהיה צריך להיות מוסדר מהתחלה ועד הסוף, כי עוד שלוש שנים זה פקיעת תוקף.

עידית סילמן: נוכל להאריך עוד פעם?

יום טוב חי כלפון: עוד פעם אחת אבל עדיף להסדיר.

עידית סילמן: בדיוק, עוד הארכה אחת אבל צריך להסדיר את זה אחת ולתמיד.

עידית סילמן: אני גם באתי ואמרתי שנכון עשה באמת הרפורמה של יציב שמדברת על דיפרנציאציה ודיפרנציאציה נכונה לגבי אוניברסיטאות כאלה ואחרות שבאמת עומדות בתקנות ובסטנדרטים שמדינת ישראל רוצה לעצמה וזה בסדר גמור, אבל כן צריך לנסות ולעזור פה וגם להגיד, אוקיי, אם צריך לעשות השלמות מסוימות או הכשרה מסוימת או מבחנים נוספים, אז מה כן צריך לעשות?

עידית סילמן: על זה הצעתי מהתחלה, אז אין כאן בכלל סימן שאלה.

עידית סילמן: יצחק אוחנה ממשרד העלייה והקליטה, סמנכ"ל חטיבת פרט.

עידית סילמן: ברוך הבא.

יצחק אוחנה: ברוכים הנמצאים.

יצחק אוחנה: גבירתי היושבת-ראש, שלום, ומכובדיי כולם, אני רק רוצה להגיד באמת שאתם ציינתם את מרבית הנקודות, אבל שרת העלייה והקליטה יחד עם שר הבריאות באמת פועלים רבות מתוך הצורך לתת תרומה משמעותית לפערים שקיימים פה בארץ ישראל בהיבטים של המקצועות הללו ובלי להקל ראש חלילה לא בבריאות הציבור, וידידי הפרופסור שאול יציב יכול להגיד כמה דיונים, ואין פה שום הנחות, שלא ישתמע.

יצחק אוחנה: אין כאן שום הנחות והקלות.

יצחק אוחנה: האנשים האלה מגיעים ונבחנים.

יצחק אוחנה: כל ההבדל זה באופן ובפורמט של המוסדות מעבר לים, בין אם זה לימוד אקדמי לבין לימודי תעודה, ואני מזכיר לכם שפה נדרש הניסיון של חמש שנים ומעלה.

יצחק אוחנה: זה לא איזה מתלמד או סטאז'ר שהתחיל, בלי לזלזל חלילה בכבודם, אז הדבר ממש לא דומה.

יצחק אוחנה: הם נבחנים ועוברים את כל התהליך של ההסדרה וזה המהות.

יצחק אוחנה: המהות זה לא לקצר, לדלג, לחפף, סליחה על הביטוי אם זה משתמע כך, או לעשות כל מיני פיילוטים, כי חלק מהניירות שלפחות קראתי בחומרים שהוגשו לוועדה, אז נתנו כדוגמאות הכשרות כאלה ואחרות שמקוצרות, מזורזות כדי להכשיר את העניין.

יצחק אוחנה: זה לא דומה.

יצחק אוחנה: אנחנו לא מדברים על העניין הזה.

יצחק אוחנה: אנחנו מדברים עם אנשים שהוכשרו במדינות OECD, מפותחות ושעברו את כל התהליך ואת הניסיון בטיפול באנשים, לא בבובות חלילה ולא שאין להם ניסיון קליני, לכן אנחנו לא מקלים ראש בבריאות הציבור ולא עושים קיצור לשום אוכלוסייה.

יצחק אוחנה: כל העניין פה זה לגשר עד שבאמת המדינות הללו, גם הן בתוך השינוי, עוברים לפורמט של לימודים אקדמאים.

יצחק אוחנה: זה כל העניין.

יצחק אוחנה: אני מברך על זה ובאמת צריך להקל בהיבט של הקליטה.

יצחק אוחנה: לא להקל בהיבט של קיצורי דרך כדי באמת להביא שהם יוכלו להיקלט פה, להיות אזרחים מן השורה ובטח לתרום מניסיונם ומקצועיותם לאוכלוסייה פה.

שמרית גיטלין שקד: רק רציתי לומר שאין פה דרישה של ניסיון של חמש שנים.

יום טוב חי כלפון: זה לגבי רופאי שיניים היה.

יצחק אוחנה: זה רופאי שיניים.

יצחק אוחנה: יש מקצועות שדובר עליהם, שבחלקם לפי הגדרת משרד הבריאות - - -

עידית סילמן: כן, אבל זה לא כאן.

עידית סילמן: זה לא באלה.

יום טוב חי כלפון: הם יכולים לדרוש ניסיון של שישה חודשים כחלק מהתנאים, אבל יש פה המון שיקול דעת למשרד הבריאות.

אוסאמה סעדי: ניסיון של שישה חודשים לפיזיותרפיה ולזה?

יום טוב חי כלפון: חבר הכנסת סעדי, אתה מכיר את החוק.

יום טוב חי כלפון: יש שם רשימה של תנאים.

אוסאמה סעדי: כלפון, תבוא ותגיד, זה חוק לקליטה ועלייה.

אוסאמה סעדי: זה לא קשור - - -

עידית סילמן: אוסאמה, מה רע בחוק בעלייה וקליטה?

עידית סילמן: זה ערך עליון של מדינת ישראל, עלייה וקליטה.

עידית סילמן: הכול בסדר, זה המטרה שלנו פה, להביא את היהודים שבאים ועולים לכאן מכל העולם.

עידית סילמן: זו מדינה יהודית ודמוקרטית ברוך השם והכול בסדר.

אוסאמה סעדי: אנחנו מתנגדים לזה, גבירתי היושבת-ראש.

עידית סילמן: אתה מתנגד לזה שיבואו עולים?

אוסאמה סעדי: השותף שלך מנסור, עכשיו בגלובס אומר שזה מדינה יהודית.

אוסאמה סעדי: אנחנו מתנגדים לזה.

עידית סילמן: זה בדיוק ההבדל ובגלל זה הוא מנהיג ואתה לא.

עידית סילמן: לכן הוא מנהיג שיבריא את החברה הערבית בישראל ויצליח לשלב אותה בצורה כזו או אחרת במציאות כזאת.

עידית סילמן: אנחנו הכי ימין בעולם ולכן הוא אחד שמייצר שינוי לעומת מי שבא ועושה רק פרופגנדות.

עידית סילמן: אוסאמה תקשיב טוב, הוא יקדם אותה גם בנושאים האלה של החברה הערבית והדאגה שלו למקצועות הבריאות ולרופאים בחברה הערבית.

אוסאמה סעדי: אבל זה ויכוח פוליטי.

עידית סילמן: לא פוליטי.

עידית סילמן: אני לא פוליטית.

עידית סילמן: אתה הכנסת פוליטיקה פה.

עידית סילמן: הכול בסדר.

עידית סילמן: אתה אומר, מנסור עבאס בוועידת גלובס.

עידית סילמן: זה שהוא אומר שזה מדינה יהודית ודמוקרטית, הוא בדיוק תומך במה שאנחנו אומרים.

עידית סילמן: מנסור עבאס מבין איפה הוא חי ואיפה הוא גר, במדינה שהיא מדינה יהודית ומדינה שהיא דמוקרטית, ומוכן להסתכל למציאות בעיניים ולא להתעלם ממנה.

יום טוב חי כלפון: חבר הכנסת סעדי, אתה חבר כנסת פה.

יום טוב חי כלפון: אתה אמור להכיר בזה שזו מדינה יהודית ודמוקרטית.

יום טוב חי כלפון: אתה לא מכיר בזה שזו מדינה יהודית ודמוקרטית?

אוסאמה סעדי: מדינה יהודית?

יום טוב חי כלפון: כן.

אוסאמה סעדי: איזה מדינה יהודית?

יום טוב חי כלפון: חבר הכנסת סעדי, אתה לא יכול להיות חבר בבית הזה אם אתה לא מכיר בזה שזו מדינה יהודית ודמוקרטית.

יום טוב חי כלפון: אני אסביר לך מה זה יהודית ודמוקרטית.

יום טוב חי כלפון: חבר הכנסת סעדי, מדינה יהודית זה אומר שאתה צריך להכיר בזה שכמדינה יהודית אנחנו מקבלים פה עולים חדשים וזו זכות יסוד במדינת ישראל לקבל יהודים מכל העולם.

יום טוב חי כלפון: זו מדינה דמוקרטית, לכן אני מסכים עם זה שלאזרחים הערבים יש העדפה מתקנת וייצוג הולם בשירות הציבורי.

אוסאמה סעדי: אתה עורך דין?

יום טוב חי כלפון: כן.

אוסאמה סעדי: תקרא את פסקי הדין.

אוסאמה סעדי: זה שיש פסיקה, זה שאני נגד חוק העלייה - - -

יום טוב חי כלפון: אתה נגד זה שזו מדינה יהודית?

אוסאמה סעדי: אני נגד חוק העלייה.

יום טוב חי כלפון: האם אתה נגד זה שמדינת ישראל היא מדינה יהודית?

יום טוב חי כלפון: תסביר לנו.

יום טוב חי כלפון: הרגע היושב-ראש של המפלגה המתחרה שלך, מנסור עבאס, הודיע שהוא מכיר בזה שזו מדינה יהודית.

יום טוב חי כלפון: האם אתה מכיר בזה שזו מדינה יהודית?

עידית סילמן: אמרתי שבגלל זה הוא נמצא בתוך הקואליציה והוא הצליח לקדם דברים ככל הנראה, שמתאימים לו - - -

אוסאמה סעדי: אני צריך להכיר במציאות שאני פועל לשנות אותה?

יום טוב חי כלפון: כלומר, אתה פועל כדי לשנות את זה שזו לא מדינה יהודית.

עידית סילמן: לא, כי אתה באת אלינו בטענות ואני לא מבינה מה הטענות שאתה בא אלינו.

עידית סילמן: שנותנים לעולים מקצועות בריאות?

אוסאמה סעדי: אתם מערבבים.

עידית סילמן: מה מערבבים?

עידית סילמן: מאריכים צו.

אוסאמה סעדי: אני לא יכול להתנגד לצו הזה?

עידית סילמן: ב-2008 יכולת להתנגד.

אוסאמה סעדי: גם אז התנגדתי.

עידית סילמן: אתה יכול להתנגד גם עכשיו אם אתה רוצה.

אוסאמה סעדי: אם מדברים על בריאות ועל שיקולים בריאותיים, בקשה בואו נגדיר.

אוסאמה סעדי: שאלתי אותך למה ושאלתי אותך למה אחות ערבייה שלמדה ועבדה באותו בית חולים בצרפת, היא לא יכולה לקבל ועולה חדש יכול לקבל?

אוסאמה סעדי: תגיד לי למה.

יום טוב חי כלפון: אם היא ישראלית, היא יכולה.

אוסאמה סעדי: היא לא עולה חדשה.

יום טוב חי כלפון: אם יהודי ישראלי שהולך ללמוד בצרפת, גם הוא לא יכול, אז אין אפליה.

יום טוב חי כלפון: פועלים למען העולים.

יום טוב חי כלפון: זה הדי.

יום טוב חי כלפון: אן.

יום טוב חי כלפון: איי של המדינה הזאת.

יום טוב חי כלפון: היא הוקמה כמדינת הלאום של העם היהודי.

יום טוב חי כלפון: גם בן גוריון היה עולה חדש.

אוסאמה סעדי: מערבבים מין בשאינו מינו.

יום טוב חי כלפון: לא מערבבים.

יום טוב חי כלפון: אנחנו כן מקדמים את העולים.

יום טוב חי כלפון: עכשיו אתה מודיע לנו שאתה נגד זה שזו מדינה יהודית, וזה מאוד חבל.

יום טוב חי כלפון: אני אומר לך, זו גם מדינה דמוקרטית, לכן אני למשל תומך בזה שיש ייצוג הולם למיעוט הערבי.

יום טוב חי כלפון: על פי חוק, במגזר הציבורי נותנים ייצוג הולם, נותנים העדפה מתקנת כי בדמוקרטיה זה חשוב כדי לקדם שוויון, כדי לקדם זכויות.

יום טוב חי כלפון: זו מדינה דמוקרטית ואני בעד ייצוג הולם לציבור הערבי, אבל אתה נגד זה שזו מדינה יהודית ועולים חדשים.

יום טוב חי כלפון: זה בדיוק ההבדל בינינו.

עידית סילמן: אוסאמה, אנחנו העלינו את זה כי אתה באת ואמרת, השותף מנסור עבאס הולך ואומר.

עידית סילמן: מה אמר?

עידית סילמן: הוא אמר שזה מדינה יהודית ודמוקרטית.

עידית סילמן: יפה.

עידית סילמן: הוא מכיר בזה שזה מדינה יהודית ודמוקרטית.

עידית סילמן: זה מה שצריך להיות כאן.

אוסאמה סעדי: הוא לא אמר את זה מוקלט.

עידית סילמן: ולכן זו מדינתנו.

עידית סילמן: למי שהתבלבל, זה הפרלמנט הישראלי.

עידית סילמן: בבקשה, חברת הכנסת יעל רון בן משה, רוצה לומר משהו?

יעל רון בן משה: תודה גבירתי היושבת-בראש, אני חושבת שלא ראוי כרגע לקיים דיון על מדינת ישראל, מדינה יהודית דמוקרטית.

יעל רון בן משה: הנושא הזה אינו במחלוקת.

יעל רון בן משה: גם אם יש צורך לדון בזכויות של מיעוטים כאלה ואחרים, אנחנו נקיים את זה במקום אחר.

יעל רון בן משה: אנחנו משתדלים מאוד בקואליציה הזו להיות ענייניים ועם הפנים לכלל האזרחים, ואני מציעה שנתקדם בדיון הזה ונעבור להצבעה, גבירתי היושבת-ראש.

עידית סילמן: חברת הכנסת יבגני סובה.

יבגני סובה: איך ששמעתי פה ויכוח על עולים חדשים, על מקצועות רפואה, אמרתי, מה זה?

עידית סילמן: יבגני סובה, בבקשה.

אוסאמה סעדי: יבגני, זה החוק.

עידית סילמן: אוסאמה סעדי מתבאס שזה החוק, ואומר, למה אתם מביאים לי עולים ועוד רוצים לנסות לעזור להם?

עידית סילמן: בואו תעזרו לכולם.

עידית סילמן: אף אחד פה לא אמר שאחרים לא צריכים עזרה, אבל אמרנו רק שאנחנו מעודדים עלייה.

עידית סילמן: מדינת ישראל היא מדינה יהודית ודמוקרטית וכך תישאר.

עידית סילמן: סך הכול זה המטרה שלנו.

עידית סילמן: פתחנו ואמרנו בתחילת הישיבה הזו שכן צריך להסדיר מקצועות נוספים של אחיות, של רופאים.

עידית סילמן: כוח האדם במערכת הבריאות, נדרש סיוע ועזרה ואנחנו כאן בשביל זה בשיח עם משרד הבריאות, בשיח עם שרת העלייה והקליטה.

יעל רון בן משה: אני בטוחה שחבר הכנסת אוסאמה גם יתמוך בחוק השוויון שמסדיר מעמדם של ציבורים נוספים.

אוסאמה סעדי: יש לי הצעת חוק אבל היושבת-ראש פה - - -

עידית סילמן: אני פשוט באה מתפיסת עולם מאוד מסוימת שלא מתאימה לתפיסת העולם שלך ככל הנראה וזה בסדר גמור לך.

יעל רון בן משה: לגבי שוויון אזרחי, יהיו הסכמות בקואליציה.

יעל רון בן משה: זה יבוא להצבעה.

יעל רון בן משה: נשמח שאתם - - - כמו שצריך, בצורה עניינית.

אוסאמה סעדי: נחכה ונראה.

עידית סילמן: בקשה.

יבגני סובה: אני רוצה להגיד משהו לחבר הכנסת אוסאמה סעדי.

יבגני סובה: אנחנו לפני מספר ימים ישבנו עם מנכ"ל ביטוח לאומי בעניין החוק של הפחתת דמי תשלומים לסטודנטים.

יבגני סובה: אני חושב שהוא חוק חשוב מאוד.

יבגני סובה: היו כאלה שהאשימו אותנו, את יוזמי החוק בכך שאנחנו עוזרים לתומכי טרור, לסטודנטים ערבים שחוזרים לחוץ לארץ.

יבגני סובה: אני הגנתי על האוכלוסייה הערבית ואני הגנתי על הסטודנטים הערבים, כי על פי הנתונים, למעלה מחצי היום של הרופאים במערכת הבריאות הציבורית זה אלה שלמדו בחוץ לארץ, כולל הסטודנטים הערבים שחוזרים, אם זה ממדינות חבר העמים, אם זה מירדן.

יבגני סובה: חוזרים ומשתלבים בהצלחה במערכת הבריאות הציבורית ולכן אני חושב שפה כשצריך להגיד, צריך להגיד, אז אני בעד העניין הזה.

יבגני סובה: אנחנו עברנו כבר את השלב מאז שהתחילה העלייה הגדולה.

יבגני סובה: אני חלילה לא פוגע בעליות אחרות.

יבגני סובה: הייחודיות של המדינה שלנו בכך שאנחנו יכולים לזהות כבר רופאים מוכנים בקרב העולים הפוטנציאליים, ובכך מדינת ישראל נהנית, ומצד שני גם משלמת על זה שהיא לא משקיעה ברופאים, כי מה שקרה מאז 1990 כשנפתחו השערים ולמדינת ישראל הגיעו למעלה מ-43,000 רופאים מברית המועצות, שרובם, למעלה מ80% השתלבו במערכת הבריאות הציבורית ומדינת ישראל לא השקיעה ברפואה כספים.

יבגני סובה: היום אני חושב שהצורך ברופאים ובכלל במקצועות הרפואה הוא פי שלוש מהתקנים שיש לנו במוסדות להשכלה גבוהה, ששם יש מחלקות לרפואה, ולכן מה שאני אומר וזה גם תפקידך גם כיושבת-ראש ועדת הבריאות, קודם כל להעלות את המודעות.

יבגני סובה: לא יתכן שאנחנו נמשיך לדבר במושגים של איזה יפה העלייה ואיזה טובה שהביאו רופאים, כי כבר הרופאים האלה שבאו בגילאים 30, 20 פלוס, הם כבר יצאו לגמלאות אחרי 30 שנה, אז אני חושב שמדינת ישראל צריכה להבין, נגמר הסיפור הזה שאתה יכול לקבל רופא מוכן.

יבגני סובה: אתה צריך להשקיע.

יבגני סובה: אם אתה משקיע באותו עולה שאתה מאתר אותו ונותן לו תנאים, וזה לא רק רופא, זה גם כל מקצוע רפואה.

יבגני סובה: זה גם יכול להיות אחים ואחיות כי חסרים לנו גם תקנים בנושא הזה.

יבגני סובה: צריך להשקיע בנושא הזה.

יבגני סובה: כמובן גם להשקיע בעולים שמגיעים, ולא להסתכל מיד על רמת העברית שלהם.

יבגני סובה: תתנו להם עוד אולפן ועוד אפשרות ללמוד שפה.

יבגני סובה: תנצלו שמדינת ישראל לא השקיעה בו במקצוע הזה, ואז הוא בא לפה גם כי הוא ציוני והוא עולה, וגם כי הוא רוצה להציל פה אזרחים ולעבוד במערכת הציבורית.

יבגני סובה: אני חושב שבעניין הזה אנחנו צריכים להיות תקיפים וכן לתמוך בכל דבר שרק יקל על אנשי מקצוע בתחום הרפואה להשתלב ולעבוד, ולא לעשות להם חסמים מעבר לחסמים שקיימים בחברה הישראלית היום.

יבגני סובה: אם אני צריך להצביע, אז אני אצביע.

יבגני סובה: אני מחליף את חברת הכנסת אלינה ברדץ' יאלוב בוועדה.

עידית סילמן: תודה רבה, זה חשוב מאוד.

עידית סילמן: פרופ' יציב ממשרד הבריאות נמצא איתנו בזום?

עידית סילמן: קודם כל ברוך הבא.

עידית סילמן: אנחנו נשמח לארח אותך לפגישות תכופות יותר פה בוועדת הבריאות של הכנסת.

עידית סילמן: בקשה.

שאול יציב: קודם כל אני תומך בתיקון הזה.

שאול יציב: אני רוצה להסביר פה הבדל אחד חשוב.

שאול יציב: לו היו היום באים העולים ודורשים זכויות מעבר למה שקיים היום, אז ברור שהכוח היה לגמרי שונה.

שאול יציב: פה מדובר על הארכה של איזשהו תיקון שנעשה לפני שנים.

שאול יציב: לא מדובר פה על שינוי של איזה שהם עקרונות.

שאול יציב: מדובר פה על איזשהו פסק זמן נוסף עד שהעניין כולו יוסדר.

שאול יציב: לפי רוח הדברים, ונכון שלפני כמה זמן היה לי ויכוח מאוד נוקב דווקא לגבי עולים, שאני התנגדתי בצורה מאוד חריפה לכלול אותם בחוק ההסדרה בגלל שלא היה להם תואר אקדמי.

שאול יציב: היה מדובר בכאלה שלא היו כלולים בתוך התיקון הזה.

שאול יציב: זה תיקון שנעשה לפני שנים.

שאול יציב: גם לגבי תלמידי רפואה, אני רוצה להזכיר לחבר הכנסת סעדי, גם כאלה שלומדים רפואה בחו"ל ושהתחילו את לימודיהם לפני מה שאתם קוראים רפורמת יציב שנכנסה לתוקף ב-2019, גם לגבי אלה יש הנחות לא פשוטות.

שאול יציב: הם לא נכנסו לתוך החוקים של הרפורמה בגלל שהתחילו שנים קודם לכן, ולכן הרפורמה חלה רק על אלה מ-2019 והלאה.

שאול יציב: גם לגביהם עשינו הנחה מסוימת.

שאול יציב: באותו אופן ניתן לראות את העניין הזה של התיקון.

שאול יציב: התיקון הזה, הוא מתייחס לא למשהו חדש שמתחיל עכשיו ושהוא יוצר איזושהי אפליה, אלא זה דברים שהוחלטו לפני שנים לגבי אנשי רפואה שנכנסו למערכת לפני שנים ופשוט העניין הזה מוארך.

שאול יציב: לדעתי בסופו של דבר העניין יתאזן כך שיוכלו גם הם להשתלב בתוך המערכת היותר אקדמית.

שאול יציב: אני באופן אישי מאמין באמונה שלמה שאנשי בריאות שיש להם גם השכלה אקדמית, הם בדרך כלל אנשי בריאות יותר טובים.

שאול יציב: כך אני מאמין לגבי פיזיותרפיסטים וריפוי בעיסוק וכך אני מאמין גם לגבי רופאים.

שאול יציב: אני חינכתי דור של רופאים ואני תמיד האמנתי שרופא שיש לו השכלה אקדמית ועוסק במחקר ועושה דברים שהם יותר אקדמיים, הוא גם רופא יותר טוב.

שאול יציב: אני מאמין בעיקרון הזה ואני לא חושב שיש פה עניין של אפליה.

עידית סילמן: פרופ' יציב, מה אתה יכול לספר לנו קצת על הראיה העתידית של כוח האדם במערכת הבריאות מבחינת הדברים שגם אני, גם יום טוב, גם אוסאמה סעדי, גם יבגני סובה, כולם פה דיברו על זה.

עידית סילמן: יש לנו בעיה של כוח אדם במערכת הבריאות.

עידית סילמן: איך אתם עוזרים לנו לפתור את הנושא הזה?

שאול יציב: אני רק רוצה לומר שנעשה עכשיו מאמץ בלתי רגיל מכל הכיוונים כדי להגדיל במידה רבה את האפשרות להגדיל את מספר תלמידי הרפואה במדינת ישראל.

שאול יציב: במילים אחרות, להגדיל במידה רבה את השדות הקליניים ואת האפשרות לתת לימודים קליניים במדינת ישראל.

שאול יציב: כל האוניברסיטאות, כל הדיקנים הבטיחו להגדיל במידה זו או אחרת את מספר התלמידים.

שאול יציב: אנחנו התחלנו בתל השומר, למשל, סעדי יודע את זה, דווקא לגבי תלמידי רפואה מהמגזר.

שאול יציב: אנחנו התחלנו קורס של 40 סטודנטים, כאלה שלומדים במשמרת שנייה, שיכול להוות איזשהו מודל להגדלת השדות הקליניים.

עידית סילמן: נכון, זה נקרא "משמרת שנייה".

עידית סילמן: צריך לומר, זה פיילוט שאנחנו ממש אוהבים אותו.

עידית סילמן: אני חושבת שצריך גם להרחיב אותו.

שאול יציב: אני רוצה לציין שדווקא את הפיילוט הזה התחלנו עם סטודנטים מהמגזר.

שאול יציב: היום לומדים כיתה של 40 והם מאושרים שהם לומדים שם, כי שם באמת הם נחשפים להרבה מאוד פעילות קלינית, כך שבסך הכול באמת אני באופן אישי תומך בתיקון הזה של שר הבריאות.

שאול יציב: אני חושב שזה לא נעשה מתוך איזשהו כוונה להפלות אלא פשוט כדי לאפשר, לתת מרווח נוסף לכאלה שהתחילו לפני שנים.

שאול יציב: אני חושב שנעשה מאמץ בלתי רגיל מכל הכיוונים כדי להגדיל את מספר התלמידים שלומדים בישראל והדבר הזה באמת מקבל תנופה רצינית בשנה האחרונה.

אוסאמה סעדי: פרופ' יציב, אני רוצה להגיד לגבירתי היושבת-ראש, אתה יודע שאנחנו עובדים בשיתוף פעולה מלא.

אוסאמה סעדי: כשהתחלת ברפורמה שנקראת על שמך, רפורמת יציב בעניין לימודי רפואה, אנחנו תמכנו למרות שהיו לנו ביקורות בתוך החברה הערבית.

אוסאמה סעדי: היינו איתך בנצרת והסברנו את זה לאנשים והאנשים היום קולטים את זה.

אוסאמה סעדי: אכפת לנו מרמת הלימודים, גם התיאורטית וגם הקלינית.

אוסאמה סעדי: כשהיו בעיות מהבחינה הקלינית בפיזיותרפיה, בריפוי עיסוק, אמרתם שצריכים השלמה, אז אנחנו עשינו איתך, עם רגדה שיושבת לידך.

אוסאמה סעדי: עשינו חודש וחצי השלמה קלינית כי בסופו של דבר אכפת לנו, כי הם באים ומטפלים בכולנו.

אוסאמה סעדי: מטפלים בילדים שלנו, בילדים של כולם.

אוסאמה סעדי: אנחנו בעניין הזה לא מבדילים ולא על רקע זהות של לאום.

אוסאמה סעדי: אנחנו רוצים מערכת בריאות ואנחנו שמחים שהרבה מהרופאים היום וממנהלי המחלקות הם רופאים ערבים שמשרתים.

אוסאמה סעדי: אנחנו שמחים על כך שבתקופת הקורונה הייתה התגייסות של כולם, ערבים ויהודים.

אוסאמה סעדי: כל מערכת הבריאות התגייסה, לכן אני אומר, להכניס את האלמנט הלאומי לתוך העניין הזה, זה הטעות.

אוסאמה סעדי: זה הביקורת שלנו על הצו הזה, אבל בהחלט אנחנו בעד גם אחיות.

אוסאמה סעדי: יש לנו עכשיו בעיה גדולה עם צילום רנטגן למשל, שזה עדיין לא מוסדר.

אוסאמה סעדי: יש לנו 200 בוגרים שהם כבר שנה, שנתיים, שלוש סיימו את לימודי התואר ועוד לא מוכרים.

אוסאמה סעדי: עכשיו רק התחלנו עם שר הבריאות למצוא פתרונות.

אוסאמה סעדי: עכשיו יש עם האחיות.

אוסאמה סעדי: צריכים להסדיר את הנושאים האלה.

אוסאמה סעדי: אנחנו שומרים ורוצים לשמור ונמשיך לשמור על רמת מקצועיות לא רק נאותה אלא מצטיינת.

עידית סילמן: אוקיי.

עידית סילמן: תודה, אוסאמה.

עידית סילמן: תודה, פרופ' יציב.

עידית סילמן: אחרונת הדוברים כאן, זהר לרר פקטין, המנכ"לית של האגודה הישראלית של קלינאי התקשורת, ואז נעבור להצבעה.

עידית סילמן: בבקשה.

זהר לרר פטקין: שלום ותודה על ההזדמנות לדבר.

זהר לרר פטקין: אני אהיה מאוד ממוקדת.

זהר לרר פטקין: אני אשתדל לא לחזור על דברים שאמרו קודמיי.

זהר לרר פטקין: אנחנו מדברים, חבר'ה, על חוק מקצועות הבריאות, שזה חוק שהסדיר את המעמד האקדמי של המקצועות, שהם מקצועות הבריאות, את ההכשרה הפרקטית הנדרשת ואת הצורך בתעודת מקצוע.

זהר לרר פטקין: גם הוא הגדיר ועדה מקצועית מייעצת לשר הבריאות, שכחלק מהוועדה גם יש נציגות של האגודה המקצועית, שזה אנחנו.

זהר לרר פטקין: החוק הזה עיגן תפיסת עולם של משרד הבריאות בכל הנוגע למקצועות הבריאות, בהתייחסות אליהם כמקצועות אקדמיים עם הרמה הגבוהה הנדרשת.

זהר לרר פטקין: דורשים הכשרה מעמיקה ויסודית לצד התמקצעות בעבודת שטח והדרכה מקצועית.

זהר לרר פטקין: אני מדגישה, קלינאות תקשורת עוסקות במגוון תחומים, שזה המקצוע שאנחנו מדברים עליו מהזווית שלנו, מהתפתחות הילד דרך טיפול בילדים עם צרכים מיוחדים וקידום שלהם, טיפול ושיקום בתחום שמיעה, ורוב העולים שאנחנו מדברים עליהם הם טכנאי שמיעה למיניהם, וגם שיקום בגיל המבוגר אצל מבוגרים אחרי אירוע מוחי למשל, ועוד.

זהר לרר פטקין: הטיפול ושיקום שניתן, הוא ניתן על ידי נשות מקצוע לקשת מאוד רחבה של גילאים, מילדות ועד זקנה, וההשפעה שלהם על המטופלים היא ברמה משנת חיים, חד משמעית.

זהר לרר פטקין: זה לא איזה אחיזת עיפרון או טיפה בעיית היגוי.

זהר לרר פטקין: אנחנו מדברים על דברים משני חיים.

זהר לרר פטקין: האגודה שאני עומדת בראשה מבקשת להביע בזאת את ההתנגדות הנחרצת ברמה הגבוהה ביותר להארכת הוראת השעה הזאת שמבוקשת בצו.

זהר לרר פטקין: זה מיטיב אמנם עם עולים חדשים וזה מבקש לעודד עלייה לישראל ואנחנו מאוד בעד זה, אבל לא תוך פגיעה קשה במקצועיות שנדרשת מחוק מקצועות הבריאות.

זהר לרר פטקין: למעשה יש פה ויתור משמעותי על הדרישות האקדמיות הקשוחות שמציב החוק שרק נחקק לאחרונה, ללימוד תארים במקצועות בריאות בישראל והכרה בתעודות שמקבליהם לא בהכרח עמדו ולא למדו את היקף החומר הנלמד במסגרת לימודים אקדמיים שלומדים בחוג להפרעות בתקשורת בארץ, בישראל.

זהר לרר פטקין: ייאמר שוב, אין לנו שום בעיה עם מי שלמד והוכרה לו תעודה מחו"ל בארץ בהיקף לימודים שזהה, אלא רק עם אלה שלמדו תוכניות חלקיות, תוכניות לא אקדמיות.

זהר לרר פטקין: אתם הייתם מסכימים שרופאת שיניים שמטפלת בילד שלכם תהיה בעלת תעודת מקצוע ממקום עלום ללא לימודים אקדמיים?

יום טוב חי כלפון: רק שזה לא המקרה.

יום טוב חי כלפון: אף אחד לא מדבר על מקום עלום.

יום טוב חי כלפון: אם היא רופאת שיניים בפריז או בניו יורק, היא יכולה להיות רופאת שיניים בירושלים.

יום טוב חי כלפון: זו בדיוק הנקודה כאן.

זהר לרר פטקין: אם היא לא למדה תוכנית מקיפה כמו שלומדים בארץ?

זהר לרר פטקין: גם הקרדיולוג שמטפל בהורים שלכם או בכם וכל שאר בעלי המקצוע, לא רק מתחום של רפואה ומקצועות הבריאות.

זהר לרר פטקין: איך אמור אזרח שנזקק לשירות, לדעת שמי שהוא קבע אצלו תור הוא בעל הכשרה חלקית, אם הוא קיבל רישיון עיסוק מהמדינה כמו אחרים שכן למדו את כל ההיקף האקדמי הדרוש?

זהר לרר פטקין: אין פה איזושהי הטעיית הציבור גם במידה מסוימת?

יום טוב חי כלפון: אני משער שאת סומכת למשל על הבריאות בחו"ל.

יום טוב חי כלפון: אני משער שאולי התחסנת.

יום טוב חי כלפון: החיסון של פייזר מבוצע על ידי מערכת הבריאות, לדעתי בארצות הברית וגרמניה, אז אם את סומכת, למה שלא תסמכי גם על רופאי שיניים שעברו הכשרה בגרמניה, בצרפת או בארצות הברית?

יום טוב חי כלפון: זה בדיוק המקרה פה.

יום טוב חי כלפון: מדובר באנשים שהוכשרו במדינות שהן ברמה הכי גבוהה בעולם מבחינה רפואית.

עידית סילמן: אני אעצור פה.

עידית סילמן: זהר, תודה רבה.

עידית סילמן: יש כאן הנחיות מאוד ברורות בתוך הצו, מי כן, מי לא.

עידית סילמן: זה משהו שהיה כאן מ-2008.

עידית סילמן: אנחנו מאריכים כרגע בעוד שלוש שנים.

עידית סילמן: אם יש בעיה מקצועית, ואנחנו פנינו כדי לשמוע האם יש בעיה עם כאלה שהגיעו ועשו איזושהי - - - .

עידית סילמן: אין לנו כאן עדויות לתוך הדבר הזה, גם לא משהו שאתם הבאתם אלינו הלכה למעשה.

עידית סילמן: יש כאן אנשים שנדרשים לרמה מאוד גבוהה.

עידית סילמן: זה לא מכל מקום, מה שבא להם, איך שבא להם.

עידית סילמן: יש כאן הגדרה מאוד ברורה, מי כן ניתן להכניס אותו לתוך הסד הזה של הארכת התוקף.

זהר לרר פטקין: משפט סיום.

עידית סילמן: משפט סיום.

זהר לרר פטקין: יש ועדה מקצועית מייעצת לשר הבריאות.

עידית סילמן: נכון, להסדרת התחום.

זהר לרר פטקין: אנחנו מבקשים שהוועדה תתכנס בדיוק לדון בדברים האלה.

עידית סילמן: הוועדה תתכנס ללא קשר להארכת הצו הזה.

זהר לרר פטקין: היא יכולה לייעץ כי אנחנו חברים שם.

עידית סילמן: יפה, מעולה, אז הוועדה תתכנס וללא קשר להארכת הצו.

יום טוב חי כלפון: גבירתי היושבת-ראש, יש כאן גילדות למעשה.

יום טוב חי כלפון: הם לא דואגים פה לבריאות אלא פשוט לא רוצים תחרות.

יום טוב חי כלפון: בואו נשים את הדברים על השולחן.

זהר לרר פטקין: לא, זה לא נכון.

יום טוב חי כלפון: אנחנו פה מבקשים כן להכניס למדינת ישראל אנשים שיש להם את הרמה הכי גבוה שיש מבחינה בריאותית, ואתם רוצים למנוע את זה כי אתם לא רוצים מתחרים.

יום טוב חי כלפון: בוא נודה על האמת.

יום טוב חי כלפון: זאת הבעיה.

יום טוב חי כלפון: הבעיה העיקרית שיש לנו עם ההכרה בתעודות של העולים זה גילדות כמו הגילדה שלך, שבעצם לא רוצים להכניס פה עוד אנשים לא בגלל הרמה המקצועית שלהם אלא בגלל שאתם לא רוצים תחרות.

יום טוב חי כלפון: שיטה בולשביקית שסוגרת תחרות וזו בדיוק הבעיה.

יום טוב חי כלפון: גבירתי היושבת-ראש, אני כאן כדי להילחם על הדברים האלה.

יום טוב חי כלפון: אנחנו מכירים את זה הרבה שנים.

יום טוב חי כלפון: אני אישית מתעסק בדברים האלה מאז 2013 וזה לא פעם ראשונה שאני פוגש נציגים של גילדות שבעצם לא רוצים להכניס פה תחרות, ללא שום קשר לרמה המקצועית או לבריאות הציבור.

עידית סילמן: יש לנו הרבה מקצועות ויש לנו הרבה שדות קליניים שחסרים את זה.

עידית סילמן: אנחנו מכירים את האירוע.

עידית סילמן: אני רק אומר שמקצועות הבריאות, אין מה שמקדם אותם יותר מהוועדה הנוכחית.

עידית סילמן: הוועדה הנוכחית קידמה החלטת ממשלה על מקצועות הבריאות: קלינאות תקשורת, ריפוי בעיסוק ופיזיותרפיה.

עידית סילמן: מקדמת עכשיו לכיוון של החלטת ממשלה בנושא של הפסיכולוגיה הציבורית.

עידית סילמן: מקדמת את הנושא הזה של המתחמים בפסיכולוגיה הציבורית וכל דבר נוסף ככל שנקבל.

עידית סילמן: כבוד היועצת המשפטית, הקראת הצו בבקשה כדי שנוכל להצביע עליו.

עידית סילמן: תודה.

שמרית גיטלין שקד: ברשותך, רק הערה קטנה לגבי מה שנאמר פה.

שמרית גיטלין שקד: חלק מהתנאים להכרה בלימודים זה שתעודת סיום הלימודים מוכרת על ידי הרשויות המוסמכות במדינה שבה ניתנה על פי הדין החל באותה מדינה.

שמרית גיטלין שקד: לשם כך - - - הרישיון או התעודה הנדרשים כדי לעסוק במקצוע הבריאות.

שמרית גיטלין שקד: זו הייתה הערה שעלתה פה.

שמרית גיטלין שקד: כלומר, אם הלימודים לא מוכרים על ידי אותה מדינה, הם לא יהיו מוכרים.

עידית סילמן: נכון.

עידית סילמן: בבקשה.

שמרית גיטלין שקד: בתוקף סמכותי לפי סעיף 58(ה1)(5) לחוק הסדרת העיסוק במקצועות הבריאות, התשס"ח-2008 (להלן-החוק), ובאישור ועדת הבריאות של הכנסת, אני מצווה לאמור: הארכת תוקף הוראת שעה 1.

שמרית גיטלין שקד: התקופה האמורה בסעיף 58(ה1)(5) לחוק מוארכת בשלוש שנים עד יום ל' בכסלו התשפ"ה (31 בדצמבר 2024).

עידית סילמן: מי בעד?

עידית סילמן: מי נגד?

עידית סילמן: מי נמנע?

עידית סילמן: אושר

עידית סילמן: הצו עבר ברוב.

עידית סילמן: תודה רבה.

עידית סילמן: אנחנו גאים פה לאשר את הצו שמאריך בשלוש שנים את אותו אישור למקצועות הבריאות וכך אנחנו נמשיך ונקדם ביחד עם שותפיי פה, חברי הכנסת, בשאר הזירות כדי להכשיר, כדי להביא לכאן למדינת ישראל גם עולים וכוח אדם איכותי במקצועות הבריאות.

יום טוב חי כלפון: יש פה נציגים מארגון קעליטה שפועל למען העולים.

יום טוב חי כלפון: הם ביקשו לדבר.

יום טוב חי כלפון: הם רוצים אולי להודות על זה שהעברנו את הצו, מר הראל קנדל או הגברת אסתר בלום.

יום טוב חי כלפון: הם בזום.

עידית סילמן: בקשה.

הראל קנדל: שלום, אני רק רוצה להודות לגבירתי יושבת-ראש הוועדה ולחברי הכנסת.

הראל קנדל: אני רואה שגם יום טוב שם, אז באמת להודות לכם.

הראל קנדל: היינו בדיון הזה לפני כמה שנים ואנחנו מאוד שמחים שעכשיו זה מוארך לעוד שלוש שנים, אז באמת כל הכבוד, וגם לפרופ' יציב.

הראל קנדל: אני רואה שהוא גם פה, אז גם להודות לכולם.

הראל קנדל: כמו שנאמר, אני לא הייתי מהתחלה אבל אני מבין שגם דובר על מקצועות אחרים, אז אני מציע שגם ניפגש פעם אחת גם על הסיפור של האחיות.

הראל קנדל: נראה לי שזה הדבר שהוא הבא בתור.

עידית סילמן: בקשה, אתם מוזמנים.

עידית סילמן: אני ויום טוב נפתח לכם שולחן עגול.

עידית סילמן: אנחנו כבר נקבע את זה היום ונגיד לכם מתי, בסדר?

הראל קנדל: תודה רבה לך.

עידית סילמן: תודה רבה.

עידית סילמן: אשריכם.

עידית סילמן: השם עמכם.

עידית סילמן: הישיבה נעולה.